ફિલ્મમાં અમિતાભ બચ્ચનની એન્ટ્રી વાર્તામાં બીજો ટ્રૅક ઉમેરે છે. અમિતાભ શું કામ દાદુ ઍક્ટર છે એ તમને આ ફિલ્મ જોઈને સમજાય. અહીં તેમના બે પગ કપાયેલા છે (જે જોઈને આપણું કાળજું કપાઈ જાય). અહીં તેમણે વ્હીલચૅર પર બેસીને માત્ર ચહેરાથી જ અભિનય કરવાનો છે છતાં તેઓ એક મિલીમીટર પણ ઊણા ઊતરતા નથી. સામે જો ફરહાન જેવો દમદાર ઍક્ટર ન હોત તો બચ્ચનમોશાય ફિલ્મમાં તેને ખાઈ જ ગયા હોત. બિગ બીને આમ માનવભક્ષી થતાં રોકનાર ફરહાન ઉપરાંત બીજો ઍક્ટર છે માનવ કૌલ. અગાઉ ‘સિટીલાઇટ્સ’ અને ‘કાઈ પો છે’માં ગ્રે શેડની ભૂમિકા ભજવીને છવાઈ ગયેલો માનવ કૌલ થિયેટરનો મંજાયેલો મહારથી છે. અહીં મિનિસ્ટર બનતો માનવ એક સીનમાં પલાંઠી વાળીને બેસે છે અને શર્ટની બાંયો ચડાવવા માત્રથી ખોફ ઊભો કરી દે છે. આ બધી જ સ્ટ્રૉન્ગ બાબતોના પાયા પર ઊભેલો ફિલ્મનો ફસ્ર્ટ હાફ એકદમ ક્રિસ્પ થ્રિલરના ટ્રૅક પર ચાલે છે. ઈવન આ ફિલ્મમાં કોઈ સસ્પેન્સ એલિમેન્ટ છુપાયેલું હશે એનો આ તબક્કે ખ્યાલ પણ આવતો નથી.